text: Bilferie sydpå: Forbered dig på kø
  30 juni 2017 kl. 13.13
  Øget grænsekontrol og ferietrafik skaber propper syd for grænsen. 
  Glade feriegæster valfarter ned mod den tyske Autobahn, nu hvor skolernes sommerferie for alvor er i gang. Men feriebilisterne skal væbne sig med tålmodighed. Der er nemlig rift om pladsen på A7.
  I flere tyske delstater starter skolernes sommerferie nemlig fredag. Og på grund af næste weekends G20 topmøde i Hamborg har det tyske politi siden midten af juni skærpet grænsekontrollen.
  Derfor er der speciel fredag eftermiddag og lørdag risiko for kødannelser og længere bilkøer.
  For at sænke belastningen på vejnettet bliver der fra lørdag 1. juli og frem til udgangen af august indført kørselsforbud for lastbiler på de fleste tyske motorveje mellem kl. 07 og 20. Men det vil dog kun lette presset en smule, skriver FDM på sin hjemmeside.
  
  